निरहुआ के मानना बा कि पूर्वाचल का संगे शुरू से सौतेला व्यवहार हो रहल बाटे। आजादी के लड़ाई में एहिजा के नौजवान सब मिल के अंग्रेजन के दांत खट्टा क देहले सन, ओहिसे अंग्रेज एह इलाका के मजदूर क्षेत्र बना देहले। आजादी के बाद भी पूर्वाचल के दुर्दशा पर कवनो ध्यान ना दिहल गइल। 1962 में गाजीपुर के सांसद विश्वनाथ सिंह गहमरी पूर्वाचल के गरीबी का मुद्दा पूरा गंभीरता से संसद में उठवलन। ओकरा बाद पटेल आयोग के गठन भइल, लेकिन पटेल आयोग के कुल्ह सिफारिश केन्द्र सरकार के ठंडे बस्ते में आजो पड़ल बाटे।
उनुकर कहनाम बा कि एह उपेक्षा के ही वजह से पूर्वाचल के 45 चीनी मिलन में से अधिकतर बंद हो गइली सन। एक जमाना में कपड़ा उद्योग के केंद्र रहल मऊ आज दुर्दशा के शिकार बा। बनारस के साड़ी आ भदोही के कालीन उद्योग आपन बर्बादी पर आंसू बहा रहल बाटे। सोनभद्र में बिजली पैदा होला, लेकिन इहो एगो विडम्बना बा कि पूर्वाचल के जनता अंधेरा में जीये खातिर विवश बाटे। गोरखपुर के खाद कारखाना बंद बा, आ दिमागी बोखार से हजारन गो लइका मौत के मुंह में समा चुकल बाडे, लेकिन इनके प्रति कहीं कवनो गंभीरता नइखे लउकत।
दिनेश के कहनाम बा कि भोजपुरी फिल्मन के अनुदान आ टैक्स फ्री जइसन सुविधा ना मिलेला, जबकि मराठी, बंगाली, तमिल, तेलुगू आदि क्षेत्रीय भाषा के फिल्मन के प्रोत्साहित करे खातिर ओहिजा के प्रदेश सरकार अनुदान व टैक्स फ्री के सुविधा देवेले।
(साभार: धर्मेन्द्र कुमार पाण्डेय / दैनिक जागरण)
bho_Deva bho_Deva bho_Deva awa_Deva